钦定古今图书集成/明伦汇编/氏族典/第362卷 > 《汪溪金氏族谱序》解缙
## 钦定古今图书集成/明伦汇编/氏族典/第362卷 > 《汪溪金氏族谱序》解缙

徽之休宁。汪溪金氏系出汉秺侯日䃅。至唐有讳“博
道者，自睦之桐庐始迁休宁之杉坑，四传至竦迁梅
结，又五世至松青，始家汪溪，虽屡迁皆不出于一邑
之境。今其裔孙曰希敏，昔从其父来吉之永新，以家
谱自随，可以为难矣。”余惟休屠王虽出西域，由其天
性淳厚，故有日䃅之贤，为茂陵所简拔。至于受遗托
孤，珥貂七叶，而赐姓金氏，谓其先尝以金人祭天，而
西方金也，故以为氏。或曰：“金天氏之裔，盖不必致详，
而其所积亦不薄矣。”故日䃅流落之馀而复显盛。今
希敏播迁之顷而不忘其先，岂非日䃅之流风馀韵
欤？其后之盛，未可涯也。